Kleuter verskeur toe hond uit erf ontsnapFoto ter illustrasie. (Foto: Pixabay) ŉ 3-jarige dogtertjie van die Oos-Kaap is deur ŉ pitbull verskeur terwyl sy saam met haar maatjies in die straat gespeel het. Die hond het Sondagmiddag deur ŉ gebreekte hek uit sy eienaars se erf ontsnap en die meisie aangeval. “Na bewering het Simamkele Kovu (3) omstreeks 16:20 in Msengana-straat naby haar huis gespeel het, toe die hond op haar afgestorm het. Die hond is verskeie kere deur ŉ inwoner met ŉ skerp voorwerp gesteek in ŉ poging om die meisie uit die hond se kake te bevry,” het Priscilla Naidu, woordvoerder van polisie in die Oos-Kaap, gesê. “Die meisie het verskeie bytwonde aan haar gesig en nek opgedoen en op die toneel aan haar wonde beswyk.” Volgens die polisie se inligting behoort die hond aan ŉ tiener wat in dieselfde straat woon, maar tans weg is op vakansie. Die polisie ondersoek die saak en het inwoners gemaan om seker te maak hul honde word behoorlik toegemaak.